《问源草庐咏 其四 石坞归云》
清代·王颖锐

颇怪归云懒，为霖合上天。无风时出谷，有月半藏烟。

平碧封山径，余青带水田。世间遥望处，却道此中仙。

作者简介：王颖锐(1713--1794)，字秉成,号瓶城。清金匮人。国子生。少勤举业，能文章。父殁家累万金,内讧外侮，积十余年清其逋。仁厚好施,友爱兄弟。曾搜辑先世《耐轩遗书》梓之行世。有《听雨楼诗文稿》。